עמי ביטון

עמי (עמיחי) ביטון (נולד בשנת 1981) הוא קצין בצה"ל בדרגת אלוף-משנה, המשמש מפקד חטיבת הצנחנים. קודם לכן שימש מפקד החטיבה הצפונית ברצועת עזה, מפקד יחידת רפאים, מפקד יחידת דובדבן ומפקד גדוד 202.

ביוגרפיה 
ביטון נולד וגדל בקריית גת, בנם של לאה ויעיש. למד באורט גרוס בעיר. התגייס לצה"ל באוגוסט 1999, התנדב לצנחנים ושובץ בגדוד 101. לאחר מסלול הכשרה שירת כלוחם בגדוד, והשתתף בלחימה בדרום לבנון. עבר קורס מ"כים חי"ר וקורס קציני חי"ר. בסיום הקורס שב לגדוד 101 ומונה למפקד מחלקה, והוביל אותה בלחימה בין היתר במבצע חומת מגן. על פועלו במבצע הוענק לו צל"ש מפקד חטיבה. בהמשך שירת כמפקד פלוגה בגדוד 101. לאחר מכן עבר ליחידת דובדבן שם מונה למפקד פלגת לוחמים, והוביל אותה בלחימה כנגד הטרור הפלסטיני באינתיפאדה השנייה. באחד מן המבצעים שהוביל כמפקד פלגה, נפצע בבטנו ובידו. בהמשך שימש כקצין אג"ם של יחידת דובדבן. לאחר מכן יצא לחופשה ללימודי תואר ראשון במנהל עסקים. לאחר סיום לימודיו מונה למפקד פלס"ר צנחנים בין השנים 2009–2011. בסיום התפקיד יצא ללימודים בפו"ם. לאחר מכן מונה לקצין אג"ם של חטיבת הצנחנים בין השנים 2012–2013.

בשנת 2013 הועלה לדרגת סא"ל ומונה לראש ענף גדס"ר במרכז לאימונים באש במל"י, תפקיד אותו מילא עד שנת 2014. במהלך מבצע צוק איתן היה במעבר בין תפקידים והצטרף לחפ"ק מפקד גדוד 101 עד לסיום המבצע. באוקטובר 2014 מונה למפקד גדוד 202, תפקיד בו שירת עד 11 ביולי 2016. לאחר מכן מונה למפקד יחידת דובדבן, ושימש בתפקיד בין השנים 2016–2018. במהלך תפקידו כמפקד יחידת דובדבן נהרג לוחם היחידה, שחר סטרוג, מפליטת כדור של חברו ליחידה, עקב כך, הרמטכ"ל, גדי איזנקוט, החליט לבטל את קידומו לדרגת אל"ם ומינויו למפקד עוצבת חצי האש. לאחר סיום תפקידו יצא ללימודי תואר שני במנהל עסקים. במאי 2019, קטע את לימודיו לבקשת הרמטכ"ל, אביב כוכבי, שב לצה"ל והקים ופיקד על יחידת רפאים. באוגוסט 2020, בעודו בתפקיד מפקד היחידה, הועלה לדרגת אל"ם. במהלך תפקידו היחידה השתתפה בין היתר במבצע שומר החומות. בתפקיד זה שירת עד 27 ביולי 2021. ב-31 באוגוסט 2021 מונה למפקד החטיבה הצפונית ברצועת עזה, ושימש בתפקיד בין היתר במהלך מבצע עלות השחר. בתפקיד זה כיהן עד 16 באפריל 2023. ב-30 במאי 2023 מונה למפקד חטיבת הצנחנים.

חיים אישיים 
ביטון מתגורר ברחובות, נשוי ליוכי ואב לארבעה. בעל תואר ראשון ושני במנהל עסקים, שניהם מהקריה האקדמית אונו.

קישורים חיצוניים

הערות שוליים 

מפקדי סיירת צנחנים
מפקדי גדודים בחטיבת הצנחנים
מפקדי יחידת דובדבן
מפקדי היחידה הרב-ממדית
מפקדי החטיבה הצפונית באוגדת עזה
מפקדי חטיבת הצנחנים
אלופי-משנה בצה"ל
מעוטרי צל"ש מפקד חטיבה
בוגרי הקריה האקדמית אונו
רחובות: אישים
ישראלים שנולדו ב-1981